Sprendime, be faktinės atidėjinių normos apskaičiavimo formulės, yra nurodytos atitinkamos finansų valdytojo ir prie BAF prisidedančių priemonių leidimus duodančių pareigūnų pareigos, susijusios su faktiniais atidėjiniais. Be to, numatyta apsaugos priemonė, kuri leidžia apsaugoti Sąjungos biudžetą tuo metu, kai faktinės atidėjinių normos metodika negali būti taikoma apdairiai, pavyzdžiui, dėl to, kad nėra pakankamai informacijos apie skirtingų garantijų pozicijas.

Tai rodo ir konservatyvi reikalavimus atitinkančių investicijų apibrėžtis. Sprendimu dėl turto valdymo gairių į turto valdymo procesą integruoti aplinkos, socialiniai ir valdymo (ASV) veiksniai. Atskiruose sprendimo dėl turto valdymo gairių straipsniuose aprašomi vertinimo, išlaidų priskyrimo, apskaitos ir ataskaitų teikimo principai. Be to, sprendime dėl turto valdymo gairių apžvelgtas mokėjimų pagal reikalavimus mokėti pagal garantiją procesas ir aprašyta, kaip finansų valdytojas turi įgyvendinti investavimo strategiją. Galiausiai sprendimu finansų valdytojo pareigos ir užduotys deleguojamos Biudžeto generaliniam direktoriui.

BAF turto valdymo gairėse pateikti bendrieji principai (strateginis turto paskirstymas), kuriais vadovaujamasi sudarant lyginamąjį portfelį, pagal kurį formuojama BAF sudėtis ir su kuriuo galima lyginti jo veiklos rezultatus. Šiame lyginamajame indekse atsižvelgta į BAF ilgalaikės rizikos ir grąžos profilį ir, kol BAF veiks, juo bus vadovaujamasi priimant sprendimus dėl investavimo. Lyginamasis indeksas atspindi strateginį turto paskirstymą ir yra orientacinis rodiklis, pagal kurį bus reguliariai vertinami BAF turto naudojimo rezultatai terminų pasiskirstymo, turto klasių, kredito kokybės ir trukmės aspektais.

Per atskirą strateginio lyginamojo indekso nustatymo procesą finansų valdytojas vadovavosi turto valdymo gairėse nustatytais investavimo tikslais (t. y. išsaugoti kapitalą ir būtiną likvidumą, kurio reikia norint greitai įvykdyti visus reikalavimus mokėti pagal garantiją) ir BAF pinigų srautų grafiku, siekdamas įvertinti laikotarpį, per kurį turėtų būti pasiekti BAF portfelio investavimo tikslai, ir nustatyti su šiais tikslais ir investavimo laikotarpiu suderinamą BAF portfelio rizikos toleravimo laipsnį.

Šį strateginį lyginamąjį indeksą apskaitos pareigūnas 2020 m. rugsėjo mėn. patvirtino po valdymo organų peržiūros. Strateginis turto paskirstymas ir strateginis lyginamasis indeksas nustatomi keleriems metams. Jais bus vadovaujamasi valdant BAF turtą tol, kol lyginamasis indeksas bus atnaujintas didelio rinkos sąlygų pokyčio atveju arba pasikeitus pamatinėms ilgalaikės BAF rizikos ir grąžos ypatybėms.

4.Taktinis turto paskirstymas

Patvirtinus BAF strateginį turto paskirstymą ir strateginį lyginamąjį indeksą, finansų valdytojas parengė taktinį turto paskirstymą, pagal kurį nustatomos trumpesniam laikotarpiui (6–12 mėn.) skiriamų investicijų kryptys, kuriomis bus vadovaujamasi vykdant einamuosius investavimo strategijos įgyvendinimo darbus. Taktinis turto paskirstymas – tai esamos dinamikos (pvz., numatomų politikos pokyčių, pamatinių, vertinimo ir techninių veiksnių perspektyvos) integravimas į sprendimus dėl investavimo siekiant, kad portfelis geriau atitiktų kintančias rinkos sąlygas. Taktinio turto paskirstymo tobulinimas yra struktūrinis procesas. Siekiant atsižvelgti į neapibrėžtumą ir taikyti optimizavimo metodus naudojama scenarijų analizė: to tikslas – suformuoti portfelius, kurie būtų atsparūs skirtingomis rinkos sąlygomis. Investicijų apribojimai užtikrina rizikos mažinimą ir derėjimą su ilgesnio laikotarpio strateginiu turto paskirstymu. Nors taktinis turto paskirstymas yra trumpalaikis faktinio portfelio valdymo orientyras, jis bus reguliariai kalibruojamas pagal informacijos iš finansų rinkų srautą.

5.IT ir operacijų parengimas

Tam, kad galėtų veikti iš sutelktų lėšų sudarytas fondas, reikėjo per trumpą laiką sukurti ir išbandyti naujus IT ir apskaitos procesus. Daugiausia dėmesio skirta dalininkų registro sukūrimui – IT sprendimui, kuris leis stebėti sandorius, vienam dalininkui tenkančių vienetų skaičių ir BAF turto vertės pokyčius. Kiti IT srities darbai buvo susiję su naujų IT modulių kūrimu, kurių paskirtis – valdyti gaunamų ir netenkamų pinigų srautus, stebėti, kam jie priklauso, ir apie tai informuoti, taip pat kiekvieno mėnesio pabaigoje nustatyti vertę.

6.Likvidumo valdymas ir pinigų srautai

Pasiūlymas dėl veiksmingų procedūrų, susijusių su pinigų srautų tarp BAF, Komisijos centrinio iždo ir leidimus išduodančių tarnybų, atstovaujančių atitinkamai prisidedančiai priemonei, valdymu, atitinka 3 tikslus: užtikrinti veiksmingą likvidumo valdymą ir mokėjimą laiku, o kartu išlaikyti nedidelę administracinę naštą. Likvidumo rezervų sistema, kurioje kiekvienam skyriui skirta atskira likvidumo atsarga, yra suderinta su BAF turto valdymo gairių reikalavimais. Siekiant veiksmingai valdyti pinigų srautus, atskiros procedūros, pagal kurias vyksta likvidumo rezervo, papildymo ir reikalavimų mokėti pagal garantiją įvykdymo operacijos, labai priklauso nuo glaudaus trijų pagrindinių partnerių – BAF portfelio, Komisijos centrinio iždo ir biudžeto garantijas bei kitas programas įgyvendinančių kompetentingų generalinių direktoratų – tarpusavio koordinavimo.

7.Procedūrų vadovas ir informacijos dalininkams memorandumas

Kaip numatyta Finansinio reglamento 212 straipsnio 3 dalyje, apskaitos pareigūnas susitarė dėl BAF operacijų procedūrų vadovo. Šis dokumentas yra išsamus, patogus naudoti žinynas, kuriame apžvelgiami pagrindiniai veiklos procesai. Visą BAF gyvavimo ciklą apimančiame vadove pateiktos nuorodos į valdymo ir atskaitomybės tvarką, paaiškinamas likvidumo poreikių apskaičiavimas, reikalavimų mokėti pagal garantiją įvykdymo ir likvidumo valdymo procedūros ir t. t. Procedūrų vadovas yra grindžiamas turto valdymo gairėmis ir Finansinio reglamento nuostatomis ir sudarytas atsižvelgiant į darbą, kurį atliko finansų valdytojas rengdamasis įgyvendinti BAF. Ši kompleksiška apžvalga naudinga ir tuo, kad aiškiai parodo operacijų ir darbo srautų tarpusavio sąsajas ir padeda koordinuoti visų proceso dalyvių veiklą. Be Procedūrų vadovo, svarbiausia informacija dalininkams (Komisijos tarnyboms, kurių politikos priemonės prisideda prie BAF atidėjinių) pateikiama atskirame informacijos dalininkams memorandume. Jame aptarti pagrindiniai rizikos valdymo, prekybos ir portfelio valdymo aspektai ir išsamiai paaiškintos tokios operacijos kaip gaunamų pinigų srautai arba reikalavimų mokėti pagal garantiją įvykdymas ir kt.